作者:葛長庚
標題:賀新郎
內容:仙鵲梁銀漢。見青原白鷺一點，秋光猶嫩。青鳥密傳雲外信，王母夜臨香案。與河鼓、天孫為伴。太素真人乘此景，到薌城、即嗣胡忠簡。南極上，星璀璨。松溪居士多詞翰。是神仙風骨，元自無心仕宦。人道月卿臨總餉，便合機廷揆館。還又愛、山林蕭散。玉女金鐘縈暖響，指靈椿、仙鶴祈遐算。公自有，青精飯。